Лори
Вотс

# Дељење фајлова

## Како делити фајлове КПФ‑ом

КПФ обезбеђује просто дељење фајлова преко ХТТП‑а, истог протокола који користе веб сајтови да снабдеју подацима ваш веб прегледач. КПФ је строго јавни фајл сервер, што значи да нема ограничења приступа дељеним фасциклама — што год дате да се дели свакоме је доступно.

КПФ је пројектован за дељење фајлова са пријатељима, а не као потпуна замена веб сервер, као што је Апач. КПФ је примарно замишљен као лак начин за дељење фајлова с другима током ћаскања на ИРЦ‑у.

КПФ ради као аплет у панелу. Ово значи да заузима мало простора на вашем екрану, а стање му је увек видљиво. За покретање КПФ‑овог аплета, кликните десним на панел и одаберите Додај аплет на панел... да отворите дијалог Додавање аплета. Изаберите Јавни фајл сервер и кликните на дугме Додај на панел.

КПФ се ослања на концепт дељених фасцикли. Можете изабрати једну или више фасцикли за јавност, што ће учинити дељеним све фајлове у тој фасцикли (и свим потфасциклама).

Будите изузетно пажљиви које фасцикле делите. Запамтите да ће свету бити учињени приступачним сви фајлови у фасцикли и њеним потфасциклама, укључујући и „скривене фајлове“ (оне који почињу за тачком, за техничаре), те будите опрезни да не делите осетљиве податке као што су лозинке, криптографски кључеви, ваш адресар, поверљива документа ваше фирме, итд.

Кад је КПФ покренут, видећете четвртасти аплет са иконом која представља мали балончић. Балончић је видљив кад се не дели ниједна фасцикла.

Да поделите фасциклу, кликните десним на икону балончића, и појавиће се искачући мени који садржи само једну ставку: Нови сервер.... Њеним избором појавиће се чаробњак који ће вам поставити неколико простих питања. По испуњавању одговора фасцикла ће бити постављена за дељење.

Постоји и алтернатива директној употреби аплета кад желите да поделите фасциклу — КПФ је интегрисан у К‑освајач.

У К‑освајачу отворите фасциклу, и док је приказана, десним кликом на позадину позовите дијалог својстава. При инсталацији КПФ‑а овом дијалогу додат је језичак Дељење. Ако КПФ није покренут, биће вам понуђено да га покренете. Пошто кликнете на У реду, сигнал ће бити послат КПФ‑овом аплету, с налогом да дода ново дељење.

За више информација, на пример како да делите различите фасцикле различитим особама, погледајте приручник за КПФ.