Памела
Робертс
Драган
Пантелић

    falcon-10@gmx.de

превод
11.5.2003.
3.2

# Коришћење маркера

Мада К‑освајачеве маркере можете користити за памћење локација личних фајлова и фасцикли, најкориснији су кад претражујете Веб, за састављање списка корисних сајтова.

Мени Маркери можете отворити или левим кликом на наслов менија, или пречицом Alt М. Пошто се списак развије, кроз њега се можете кретати стрелицама или мишем, па притиснути Enter или кликнути левим да посетите изабрану локацију.

За додавање нове ставке списку, користите Маркери Додај маркер, или Ctrl B, или кликните десним на празан простор на веб страници (или у приказу фасцикле) и из искачућег менија одаберите Маркирај ову локацију.

Списак маркера може садржати потфасцикле са другим маркерима, а њих можете направити помоћу Маркери Нова фасцикла маркера.... За додавање маркера у потфасциклу радије него у главни списак, изаберите фасциклу са списка, па употребите ставку Додај маркер у тој фасцикли.

Маркерима можете приступити и из навигационог панела.

## Уређивач маркера

Ставка Маркери Уреди маркере отвара уређивач маркера.

У њему је дат стаблолик приказ маркера и потфасцикли с маркерима. Као што је уобичајено у КДЕ‑у, потфасцикле се приказују с малим квадратићем лево од имена фасцикле: ако квадратић садржи знак +, леви клик ће проширити приказ да обухвати садржај те потфасцикле, а знак + промениће се у -. Леви клик на знак - сажеће приказ потфасцикле.

За избор ставке са списка можете кликнути левим на њу, или шетати кроз списак користећи стрелице горе и доле, стрелицу десно да проширите потфасциклу, те стрелицу лево да је сажмете.

Ставку можете преместити другде на списку уобичајеним превлачењем, или исецањем и налепљивањем. Редослед ставки у уређивачу маркера исти је као редослед у падајућем списку менија Маркери. Ставка Фасцикла Уметни раздвајач може се употребити за уметање раздвајачких редова у списку где год пожелите.

Нова потфасцикла може се створити на изабраној тачки у списку коришћењем ставке Направи нову фасциклу... у менију Фасцикла, или из падајућег менија који добијате кад кликнете десним на ставку у главном делу прозора, или пречицом Ctrl N.

За измену имена маркера (или фасцикле), одаберите га па притисните F2, или изаберите ставку Преименуј из менија Уређивање или искачућег менија који добијете пошто кликнете десним на ставку. Слично можете уредити УРЛ, притиском F3 или избором ставке менија Измени УРЛ.

Уређивачем маркера можете увозити маркере из мноштва других прегледача у К‑освајачев списак маркера, притом их ставивши у нову фасциклу или заменити све тренутне маркере. Ово изводите ставком Увоз из менија Фајл. Ставка Фајл Извоз може се користити за извоз К‑освајачевих маркера у Нетскејпов или Мозилин прегледач.

Ако као прегледач често користите Нетскејп поред К‑освајача, онда је боље да уместо увоза Нетскејпових маркера у К‑освајач изаберете ставку Прикажи Нетскејпове маркере у прозорима К‑освајача у менију Подешавање. Ако то учините, К‑освајач ће аутоматски приметити сва ажурирања Нетскејпових маркера.

За избор потфасцикле маркера која ће садржати ставке за траку маркера, одаберите потфасциклу па Постави као траку фасцикли из менија Уређивање.

Док поспремате маркере, ако сте заборавили шта је дата веб страница, лако је можете отворити из уређивача маркера десним кликом на ставку и избором Отвори у К‑освајачу из падајућег менија. Ако само желите да проверите да ли је УРЛ још увек важећи, уместо тога одаберите Провери стање.

Пре него што напустите уређивач маркера, не заборавите да сачувате измене помоћу Фајл Сачувај или Ctrl S.