# Основе

## Покретање Октете

Упишите ``okteta`` у командни одзивник или изаберите Хексадекадни уређивач из групе Програми Алатке у К‑менију.

Доступне су стандардне КуТ и КДЕ опције командне линије, а набројати се могу извршавањем ``okteta` `--help``.

Опције командне линије посебне за Октету су:

`<УРЛ‑ови>` — отвара фајлове са задатих УРЛ‑ова.

## Коришћење

Главни прозор Октете има следеће компоненте: траку менија, траку алатки, приказ података и бочну траку с алаткама.

Кад се отвори фајл или створи нови низ бајтова, бајтови су дати у традиционалном приказу са две колоне: једна са бројевним вредностима, друга са додељеним знаковима. На левој страни дати су помаци редова.

Подаци се могу уређивати, исецати, копирати, налепљивати и превлачити, сасвим слично као у уређивачу текста. Курсор показује тренутни положај. Притискање тастера Insert пребацује између режима пребрисавања и уметања. Све радње могу се изводити и у колони с вредностима и у колони са знаковима.

Октета приказује два повезана курсора, у колони бајтова и у колони знакова. У зависности од активне колоне, на коју указује трепћући курсор, можете уносити само знакове (у колони знакова) или само вредности бајтова (у колони бајтова).

Дијалог за претрагу омогућава тражење одређене ниске бајтова, дефинисане као хексадекадна, декадна, октална, или бинарна вредност, или као текст.

Истовремено може бити отворено више низова бајтова, али само један може бити активан. Активни низ бирате кроз мени Прозори.